FI Euroopan unionin virallinen lehti L 108/31

NEUVOSTON PÄÄTÖS (EU) 2017/733,

annettu 25 päivänä huhtikuuta 2017,

Schengenin tietojärjestelmää koskevien Schengenin säännöstön määräysten soveltamisesta Kroatian tasavallassa

EUROOPAN UNIONIN NEUVOSTO, joka

ottaa huomioon Kroatian liittymisasiakirjan ja erityisesti sen 4 artiklan 2 kohdan,

ottaa huomioon Euroopan komission ehdotuksen,

ottaa huomioon Euroopan parlamentin lausunnon (1),

sekä katsoo seuraavaa:

(1) Kroatian liittymisasiakirjan 4 artiklan 2 kohdan mukaan Schengenin säännöstön määräyksiä, joihin ei viitata kyseisen liittymisasiakirjan 4 artiklan 1 kohdassa, sovelletaan Kroatiassa asiaa koskevan neuvoston päätöksen nojalla vasta sen jälkeen, kun sovellettavien Schengenin arviointimenettelyjen mukaisesti on varmistettu, että tarvittavat edellytykset asianomaisen säännöstön kaikkien osien soveltamiseksi ovat täyttyneet Kroatiassa, mukaan lukien kaikkien Schengen-sääntöjen tehokas soveltaminen sovittujen yhteisten vaatimusten mukaisesti ja perusperiaatteita noudattaen.

(2) Sovellettavista Schengenin arviointimenettelyistä säädetään neuvoston asetuksessa (EU) N:o 1053/2013 (2).

(3) Tietosuojaa koskeva Schengen-arviointi suoritettiin Kroatiassa helmikuussa 2016. Komissio hyväksyi täytäntöönpanopäätöksellä arviointikertomuksen, jossa vahvistetaan, että tarvittavat edellytykset tietosuojaa koskevan Schengenin säännöstön soveltamiseksi ovat täyttyneet Kroatiassa.

(4) Komission täytäntöönpanopäätöksen (EU) 2015/450 (3) 1 artiklan 1 kohdan mukaisesti on varmistettu, että Kroatian kansallinen järjestelmä (N.SIS) on teknisesti valmis integroitavaksi Schengenin tietojärjestelmään, jäljempänä ’SIS’.

(5) Koska Kroatia on näin ollen toteuttanut tarvittavat tekniset ja oikeudelliset järjestelyt SIS-tietojen käsittelemiseksi ja lisätietojen vaihtamiseksi, neuvosto voi nyt vahvistaa päivämäärän, josta alkaen SISiä koskevaa Schengenin säännöstöä sovelletaan Kroatiassa.

(6) Tämän päätöksen voimaantulon myötä SIS-tietoja olisi voitava siirtää Kroatiaan. Komission olisi kyseisten tietojen konkreettisen käytön perusteella kyettävä varmistamaan, että SISiä koskevia Schengenin säännöstön määräyksiä sovelletaan oikein Kroatiassa. Kun on varmistettu, että tarvittavat edellytykset Schengenin säännöstön kaikkien osien soveltamiseksi ovat täyttyneet Kroatiassa, neuvoston olisi päätettävä tarkastusten poistamisesta sisärajoilla.

(7) Olisi annettava erillinen neuvoston päätös, jolla vahvistetaan päivämäärä sisärajatarkastusten poistamiseksi Kroatian rajoilla. SISin käyttöä Kroatiassa olisi tietyiltä osin rajoitettava kyseisessä päätöksessä vahvistettuun päivämäärään asti.

(8) Islannin ja Norjan osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen (4) ja jotka kuuluvat neuvoston päätöksen 1999/437/EY (5) 1 artiklan G kohdassa tarkoitettuun alaan.

(9) Sveitsin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (6) ja jotka kuuluvat päätöksen 1999/437/EY 1 artiklan G kohdassa, luettuna yhdessä neuvoston päätöksen 2008/146/EY (7) 3 artiklan ja neuvoston päätöksen 2008/149/YOS (8) 3 artiklan kanssa, tarkoitettuun alaan.

(10) Liechtensteinin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (9) ja jotka kuuluvat neuvoston päätöksen 1999/437/EY 1 artiklan G kohdassa, luettuna yhdessä neuvoston päätöksen 2011/349/EU (10) 3 artiklan ja neuvoston päätöksen 2011/350/EU (11) 3 artiklan kanssa, tarkoitettuun alaan,

ON HYVÄKSYNYT TÄMÄN PÄÄTÖKSEN:

1 artikla

1. Schengenin tietojärjestelmää, jäljempänä ’SIS’, koskevia tämän päätöksen liitteessä tarkoitettuja Schengenin säännöstön määräyksiä sovelletaan tässä artiklassa säädetyin edellytyksin 27 päivästä kesäkuuta 2017 Kroatian tasavallassa sen suhteissa

a) Belgian kuningaskuntaan, Bulgarian tasavaltaan, Tšekin tasavaltaan, Tanskan kuningaskuntaan, Saksan liittotasavaltaan, Viron tasavaltaan, Helleenien tasavaltaan, Espanjan kuningaskuntaan, Ranskan tasavaltaan, Italian tasavaltaan, Latvian tasavaltaan, Liettuan tasavaltaan, Luxemburgin suurherttuakuntaan, Unkariin, Maltan tasavaltaan, Alankomaiden kuningaskuntaan, Itävallan tasavaltaan, Puolan tasavaltaan, Portugalin tasavaltaan, Romaniaan, Slovenian tasavaltaan, Slovakian tasavaltaan, Suomen tasavaltaan ja Ruotsin kuningaskuntaan;

b) Ison-Britannian ja Pohjois-Irlannin yhdistyneeseen kuningaskuntaan neuvoston päätöksessä 2007/533/YOS (12) tarkoitettujen säännösten osalta; ja

c) Islannin tasavaltaan, Norjan kuningaskuntaan, Sveitsin valaliittoon ja Liechtensteinin ruhtinaskuntaan.

2. Kuulutuksia, jotka kuuluvat päätöksen 2007/533/YOS sekä Euroopan parlamentin ja neuvoston asetuksen (EY) N:o 1987/2006 (13) soveltamisalaan, sellaisina kuin ne on määritelty mainitun päätöksen 3 artiklan 1 kohdan a alakohdassa ja mainitun asetuksen 3 artiklan a alakohdassa, samoin kuin lisätietoja ja täydentäviä tietoja, sellaisina kuin ne on määritelty mainitun päätöksen 3 artiklan 1 kohdan b ja c alakohdassa sekä mainitun asetuksen 3 artiklan b ja c alakohdassa, jotka liittyvät kyseisiin kuulutuksiin, voidaan 2 päivästä toukokuuta 2017 antaa Kroatian käyttöön mainitun päätöksen ja mainitun asetuksen säännösten mukaisesti.

3. Kroatian on 27 päivästä kesäkuuta 2017 kyettävä tallentamaan kuulutuksia ja täydentäviä tietoja SISiin, käyttämään SIS-tietoja ja vaihtamaan lisätietoja, jollei 4 kohdan säännöksistä muuta johdu.

4. Siihen saakka, kun sisärajatarkastukset Kroatian rajoilla poistetaan,

a) Kroatia ei ole velvollinen epäämään maahantuloa tai maassa oleskelua sellaisilta kolmansien maiden kansalaisilta, joista toinen jäsenvaltio on tehnyt kuulutuksen maahantulon tai maassa oleskelun epäämiseksi asetuksen (EY) N:o 1987/2006 mukaisesti;

b) Kroatian on pidättäydyttävä tallentamasta kuulutuksia ja täydentäviä tietoja SISiin sekä vaihtamasta lisätietoja kolmansien maiden kansalaisista maahantulon tai maassa oleskelun epäämiseksi asetuksen (EY) N:o 1987/2006 mukaisesti.

2 artikla

Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tehty Luxemburgissa 25 päivänä huhtikuuta 2017. Neuvoston puolesta Puheenjohtaja I. BORG

(1) Lausunto annettu 5. huhtikuuta 2017 (ei vielä julkaistu virallisessa lehdessä).

(2) Neuvoston asetus (EU) N:o 1053/2013, annettu 7 päivänä lokakuuta 2013, arviointi- ja valvontamekanismin perustamisesta Schengenin säännöstön soveltamisen varmistamista varten ja toimeenpanevan komitean 16 päivänä syyskuuta 1998 pysyvän Schengenin arviointi- ja soveltamiskomitean perustamisesta tekemän päätöksen kumoamisesta (EUVL L 295, 6.11.2013, s. 27).

(3) Komission täytäntöönpanopäätös EU 2015/450, annettu 16 päivänä maaliskuuta 2015, toisen sukupolven Schengenin tietojärjestelmään (SIS II) integroituvia jäsenvaltioita tai siihen suoraan liittyviä kansallisia järjestelmiä huomattavasti muuttavia jäsenvaltioita koskevista testausvaatimuksista (EUVL L 74, 18.3.2015, s. 31).

(4) EYVL L 176, 10.7.1999, s. 36.

(5) Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).

(6) EUVL L 53, 27.2.2008, s. 52.

(7) Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).

(8) Neuvoston päätös 2008/149/YOS, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan unionin puolesta (EUVL L 53, 27.2.2008, s. 50).

(9) EUVL L 160, 18.6.2011, s. 21.

(10) Neuvoston päätös 2011/349/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, erityisesti rikosasioita koskevan oikeudellisen yhteistyön ja poliisiyhteistyön osalta (EUVL L 160, 18.6.2011, s. 1).

(11) Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).

(12) Neuvoston päätös 2007/533/YOS, tehty 12 päivänä kesäkuuta 2007, toisen sukupolven Schengenin tietojärjestelmän (SIS II) perustamisesta, toiminnasta ja käytöstä (EUVL L 205, 7.8.2007, s. 63).

(13) Euroopan parlamentin ja neuvoston asetus (EY) N:o 1987/2006, annettu 20 päivänä joulukuuta 2006, toisen sukupolven Schengenin tietojärjestelmän (SIS II) perustamisesta, toiminnasta ja käytöstä (EUVL L 381, 28.12.2006, s. 4).